Kohtuasi C-83/08

Glückauf Brauerei GmbH

versus

Hauptzollamt Erfurt

(eelotsusetaotlus, mille on esitanud Thüringer Finanzgericht)

„Aktsiisimaksude struktuuri ühtlustamine — Direktiiv 92/83/EMÜ — Artikli 4 lõige 2 — Teistest õlletehastest õiguslikult ja majanduslikult sõltumatu väike õlletehas — Õigusliku ja majandusliku sõltumatuse kriteeriumid — Võimalus, et avaldatakse kaudset mõju”

Euroopa Kohtu otsus (neljas koda), 2. aprill 2009 I ‐ 2860

Kohtuotsuse kokkuvõte

Maksusätted – Õigusaktide ühtlustamine – Aktsiisimaks – Direktiiv 92/83 – Alkohol ja alkohoolsed joogid – Vähendatud aktsiisimäära kohaldamine teatud toodete suhtes

(Nõukogu direktiivi 92/83 artikli 4 lõige 2)

Direktiivi 92/83 alkoholi ja alkohoolsete jookide aktsiisimaksude struktuuri ühtlustamise kohta artikli 4 lõiget 2 tuleb tõlgendada nii, et olukorras, mida iseloomustab see, et eri õlletehased on osaluse ja hääleõiguse kaudu omavahel struktuuriliselt seotud, mille tulemusel võib sama isik, kes tegutseb äriühingu juhina mitmes asjaomases õlletehases, olenemata tema tegelikust käitumisest mõjutada nende õlletehaste ärialaste otsuste tegemist, on välistatud, et neid õlletehaseid võiks käsitleda üksteisest majanduslikult sõltumatuna.

Direktiivi 92/83 eesmärk on vältida seda, et õlle vähendatud aktsiisimaksu kohaldatakse õlletehastele, mille suurus ja tootmisvõimsus võiksid põhjustada moonutusi siseturul. Neil tingimustel on selle direktiivi artikli 4 lõikes 2 ette nähtud õigusliku sõltumatuse ja majandusliku sõltumatuse kriteeriumide eesmärk tagada, et igasuguse õlletehaste vahelise majandusliku või õigusliku sõltuvusega kaasneb niisugusest maksusoodustusest, nagu õlle vähendatud aktsiisimaksumäär, ilmajäämine.

Selles kontekstis tähendab mõiste „teistest õlletehastest õiguslikult ja majanduslikult sõltumatu õlletehas” kõnealuse direktiivi artikli 4 lõike 2 mõttes seda, et tuleb kontrollida, kas asjaomaste õlletehaste vahel on õiguslik sõltuvus eelkõige nende juhtimise või osade või aktsiate või hääleõiguse omamise tasandil või veel majanduslik sõltuvus, mis võib mõjutada nimetatud õlletehaste suutlikkust teha ärialaseid otsuseid iseseisvalt.

Lisaks on sõltumatuse kriteeriumi eesmärk tagada, et vähendatud aktsiisimaksumäärast saavad tõepoolest kasu vaid õlletehased, mille suurus on nende endi jaoks ebasoodne tingimus, ning mitte kontserni kuuluvad õlletehased. Neil tingimustel tuleb selleks, et direktiivi 92/83 artikli 4 lõiget 2 kohaldataks vaid õlletehaste suhtes, mis on tegelikult õiguslikult ja majanduslikult iseseisvad, tagada, et sõltumatuse tingimusest ei hoiduta kõrvale puhtformaalsetel põhjustel ja eelkõige juriidiliste konstruktsioonide kaudu eri väikeste, väidetavalt õiguslikult iseseisvate õlletehaste vahel, mis tegelikult moodustavad majanduskontserni, mille toodang ületab direktiivi 92/83 artiklis 4 ette nähtud piiri.

Mis puudutab küsimust, kuidas võib asjaomaste õlletehaste turukäitumine mõjutada nende majandusliku sõltumatuse kindlakstegemist, siis on direktiivi 92/83 artikli 4 lõikes 2 silmas peetud õlletehaste õiguslikku ja majanduslikku struktuuri ning nende käitumisele turul ei ole sõnaselgelt viidatud. Lisaks ei luba õlletehaste osalemine eri turgudel ja eri tootevalikuga teha järeldust, et nimetatud õlletehased on üksteisest majanduslikult sõltumatud, kuna niisugune asjaolu võib tegelikult just vastupidi osutada teadlikule, kontserni tasandil otsustatud strateegiale, et vältida või vähendada kontsernisisest konkurentsi.

(vt punktid 26, 28 ja 29, 33, 35 ja 36 ning resolutsioon)